8bb039982826000cab5a1599e560a502
Hej Bolius

Jeg har forsøgt forgæves at finde et svar på nettet om hvor meget man må leje sit sommerhus ud igennem Airbnb. Men da I har en artikel om udlejning af sommerhus og Airbnb, tillader jeg mig at sende dette spørgsmål.

Hvor mange dage må man leje sit sommerhus ud igennem Airbnb? Når det ikke er en helårsbolig.

Vh Birgitte


Udlejning sommerhus - er der regler for antal dage?
bolius.dk
2021.17
Hej Birgitte

Med hensyn til antallet af udlejningsdage om året, er der ikke forskel på, om du selv bebor huset eller udlejer det gennem Airbnb eller en anden udlejningsportal.

Som omtalt i nedenstående artikel, så må du i sommerperioden fra 1. marts til 31. oktober opholde dig ubegrænset i sommerhuset. I vinterperioden, dvs. 1. november til udgangen af februar, må du benytte sommerhuset til ”kortvarige ophold”, som sammenlagt højst må udgøre halvdelen af vinterperioden.

I praksis betyder det, at du lovligt kan benytte sommerhuset ubegrænset i 34 uger i sommerperioden og 9 uger i vinterperioden – altså i alt 43 uger årligt. I vinterperioden er det praksis, at kommunerne accepterer ”kortvarige ferieophold” af op til 4 – 5 uger i et stræk.

Reglerne er ikke særlig præcist beskrevet i lovgivningen. Det nærmeste vi kommer, er Erhvervsstyrelsens ”Vejledning til kommunerne om håndhævelse af forbuddet mod helårsbeboelse i sommerhuse i sommerhusområder”.

Læa mre på: [Udlejning af sommerhus](https://www.bolius.dk/udlejning-af-sommerhus-17579)

